संजय दत्त-कमल हासन-राज कुंद्रा हारे थे बेटी, करिश्मा-संजय में बच्चों से मिलने का बंटवारा
संजय दत्त से लेकर करिश्मा कपूर और कमल हासन तक को बच्चों की कस्टडी के लिए अपने एक्स पार्टनर से कानूनी लड़ाई लड़नी पड़ी थी।
बॉलीवुड एक्टर नवाजुद्दीन सिद्दीकी और उनकी पूर्व पत्नी के बीच बच्चों की कस्टडी को लेकर मामला उलझता जा रहा है। नवाज ने अपनी पूर्व पत्नी को कोर्ट के बाहर समझौते के लिए लेटर लिखा था, जिसका उन्हें कोई जवाब नहीं मिला।
नवाज ने शर्त रखी थी कि अगर उन्हें उनके दो बच्चों से मिलने दिया जाए तो वे उनकी कस्टडी अपनी पूर्व पत्नी आलिया को दे देंगे।
वैसे ये पहला मामला नहीं है; जब बड़े सेलिब्रिटीज में तलाक के बाद बच्चों की कस्टडी को लेकर विवाद हुआ हो। संजय दत्त से लेकर करिश्मा कपूर और कमल हासन तक को बच्चों की कस्टडी के लिए अपने एक्स पार्टनर से कानूनी लड़ाई लड़नी पड़ी थी।
खबर में आगे बढ़ने से पहले इस पोल के जरिए अपनी राय देते जाइए
संजय दत्त को आपराधिक रिकॉर्ड के चलते नहीं मिली थी बेटी की कस्टडी
बॉलीवुड एक्टर संजय दत्त ने 1987 में ऋचा शर्मा शर्मा से शादी की थी। इस रिश्ते से उनको एक बेटी भी हुई। उनका नाम त्रिशाला रखा गया। लेकिन 1996 में कैंसर के चलते त्रिशाला की मां की मौत हो गई।
जिसके बाद त्रिशाला के नाना-नानी ने कोर्ट से उनकी कस्टडी की मांग की। नाना-नानी का कहना था कि संजय दत्त के आपराधिक रिकॉर्ड हैं, ऐसे में उनके पास बच्ची को छोड़ना उसके भविष्य के लिए ठीक नहीं होगा। कोर्ट इस दावे से सहमत हुआ और त्रिशाला की कस्टडी उनके नाना-नानी को दे दी गई। जिसके बाद त्रिशाला अमेरिका रहने लगीं।
32 साल की त्रिशाला फिलहाल अमेरिका में ही रहती हैं और पेशे से मनोचिकित्सक हैं। वो भले फिल्मी दुनिया से दूर हों, लेकिन अपनी बोल्ड फोटोज से अक्सर सोशल मीडिया पर सुर्खियां बटोरती रहती हैं।
वैसे अब संजय और त्रिशाला के बीच किसी तरह का मनमुटाव नहीं है। संजय उनसे मिलने अक्सर अमेरिका जाते रहते हैं।
करिश्मा कपूर ने जीती थी बच्चों की कस्टडी, वीकेंड पर एक्स हस्बैंड भी मिल सकते थे
कपूर खानदान की बेटी और बॉलीवुड की चर्चित एक्ट्रेस करिश्मा कपूर को भी अपने बच्चों की कस्टडी के लिए लड़ाई लड़नी पड़ी थी। दरअसल, करिश्मा ने साल 2003 में संजय कपूर से लव मैरिज की थी। लेकिन उनका यह रिश्ता जल्दी ही बिगड़ने लगा। करिश्मा ने संजय पर हिंसा और उत्पीड़न का आरोप लगाया। आखिरकार दोनों ने 2014 में तलाक ले लिया।
करिश्मा और संजय के दो बच्चे थे। जिसकी कस्टडी शुरू में करिश्मा के पास थी। लेकिन कुछ ही दिनों बाद संजय ने भी कोर्ट में बच्चों की कस्टडी के लिए दावा कर दिया। उन्होंने दावा किया कि करिश्मा उनको अपने बच्चों से मिलने नहीं देतीं। लंबी कानूनी लड़ाई के बाद बच्चों की कस्टडी करिश्मा को मिली। लेकिन कोर्ट ने यह भी आदेश दिया कि महीने में दो वीकेंड संजय अपने बच्चों से मिल सकेंगे और उन्हें ऐसा करने से करिश्मा रोक नहीं सकतीं।
कमल हासन हार गए थे बेटी की कस्टडी, बड़ी होने पर खुद उनके पास आकर रहने लगी
साउथ एक्टर कमल हसन भी अपनी बेटी की कस्टडी के लिए केस लड़े थे। इस केस में वो अपनी पूर्व पत्नी सारिका से हार गए। जिसके बाद उनकी बेटी श्रुति हासन की कस्टडी सारिका को मिली। लेकिन बाद में बड़ी होने के बाद श्रुति अपने पिता के करीब आईं। दोनों साथ-साथ रहने लगे। उन्होंने साथ में फिल्मों में काम भी किया है।
पहली पत्नी से केस हार गए शिल्पा शेट्टी के पति राज कुंद्रा, बेटी से मिलने की इजाजत नहीं
इसी तरह शिल्पा शेट्टी के पति राज कुंद्रा भी अपनी पहली पत्नी से बच्चों की कस्टडी की लड़ाई हार गए थे। शुरू में उनकी पत्नी को बच्चों की कस्टडी दी गई। बाद में राज ने बच्चों से मिलने देने किए कोर्ट का रुख किया। लेकिन कोर्ट ने उनकी इस अपील को भी ठुकरा दिया।